एनलजीन, नवलजीन, बक्लिज़िन, डी-कोल्ड, एन्टरक्वीनाॅल, फ्युरोजोन, लोमोफेन, निमुलिड, निम्सलिड, सीज़ा जैसी कितनी दवाइयांे की बिक्री पर विदेशों में कब से रोक है। 67 तरह के कीटनाशक ऐसे हैं, जिनकी बिक्री पर अंतर्राष्ट्रीय बाजार में रोक है; किंतु भारत में इनमें से कई की बिक्री अभी भी चालू है। चिकन को गुलाबी रंग और ताजापन देने के लिए कंपनियां आर्सेनिक जैसे जहरीले रसायन का इस्तेमाल कर रही हैं। दूध और नूडल्स जैसे प्रसंस्कृत खाद्य पदार्थों, बेबी शैंपू, साबुन, उर्वरक आदि के उत्पादन में मीथाइलीन आॅक्साइड का धङल्ले से उपयोग कर रही हैं। बीज कंपनी मोनेस्टो द्वारा प्रयोग में लाये जाने वाला आरबीजीएच हारमोन पर बवाल मचा ही था। सभी को मालूम है कि यूरिया, डिटर्जेंट, पाउडर, ग्लुकोज आदि मिलाकर बनाये जाने वाले दूध के टैंकर के टैंकर बेच दिए जाते हैं। आॅक्सीटोसिन इंजेक्शन से लौकी जैसे सब्जियों की तेज बढ़त और भैंस का दूध निकालने का चलन जगजाहिर होने के बावजूद चालू है। केला, पपीता, आम आदि को पकाने में कैल्शियम कार्बाइड का इस्तेमाल होता है। इसकी मात्रा अधिक होने पर उल्टी, दस्त, आंख-छाती-पेट में जलन, प्यास, कमजोरी, निगलने में दिक्कत से लेकर अल्सर होने के मामले मिले हैं; बावजूद इसके भारत में इसका मनमर्जी इस्तेमाल बेरोकटोक जारी है। इन पर नियंत्रण की कोई सरकारी अभियान नहीं है। ऐसा शायद इसलिए है कि क्योंकि मामला चाहे वनस्पति में चर्बी कांड का हो या फिर किसी अन्य खाद्य उत्पाद का भारत सरकार तब तक नहीं चेतती है, जब तक कि इन पर मीडिया में बहस नहीं छिङे अथवा कोई गैर सरकारी संगठन शोर न मचाये। पतंजलि के नूडल्स आने से पूर्व मैगी नूडल्स में सीसे की उपस्थिति की जांच के प्रकरण को यदि अपवाद मान लें, तो पहल हमेशा गैर-सरकारी स्तर पर ही हुई।